Volkswagen udsætter ID. Golf

Volkswagens plan om at gøre Golfen fuldelektrisk bliver igen forsinket. Og det betyder, at du skal væbne dig med tålmodighed, hvis du havde drømt om at køre i en ID. Golf.

Den elektriske ID. Golf skulle have været klar sidst i årtiet, men ifølge kilder tæt på projektet bliver lanceringen skubbet med op til ni måneder. Årsagen er en kombination af tekniske bump på vejen og stramme budgetter, der spænder ben for en omfattende ombygning af Volkswagens hovedfabrik i Wolfsburg. Det skriver Automotive News.

VW kæmper med faldende salg i Kina og svigtende efterspørgsel på elbiler i Europa. Derfor er koncernen i gang med en stor spareøvelse, der skal skære omkring 30 milliarder kroner af de årlige udgifter. Men det betyder også, at investeringerne i ny produktionsteknologi til Wolfsburg må vente – og dermed bliver den elektriske Golf skubbet længere ud i fremtiden.

Forsinkelsen giver konkurrenter som BYD endnu bedre kort på hånden. De kinesiske producenter er allerede i fuld fart ind på det europæiske marked med billige elbiler, mens europæiske bilfabrikker stadig kæmper med at få priserne ned på et niveau, der matcher.

For danske bilkøbere betyder forsinkelsen, at Golf-elskere, der havde sat næsen op efter en fuldelektrisk udgave af klassikeren, må væbne sig med tålmodighed. I stedet må man kigge på andre modeller i VWs voksende ID-familie – eller vende blikket mod konkurrenterne, der ikke holder sig tilbage med nye elbil-nyheder.

Golfen har i årtier været selve definitionen af en folkevogn. Men når den skal tage springet ind i el-alderen, må vi altså vente lidt længere, før vi ser den rulle ud på vejene.

Volkswagen udsætter ID. Golf